สินเชื่อส่งออกหดเหตุเอกชนมีสภาพคล่องสูง
&#8220;ทหารไทย&#8221; ประเมินสินเชื่อส่งออกปีนี้วูบทั้งระบบ เหตุผู้ประกอบการส่งออกรวยเละ สภาพคล่องสูง เมินกู้แบงก์
31 พ.ค. 2553

“ทหารไทย” ประเมินสินเชื่อส่งออกปีนี้วูบทั้งระบบ เหตุผู้ประกอบการส่งออกรวยเละ สภาพคล่องสูง เมินกู้แบงก์
นายปิติ ตัณฑเกษม ประธานเจ้าหน้าที่บริหารธุรกิจรายใหญ่ ธนาคารทหารไทย กล่าวว่า สินเชื่อเพื่อการส่งออกทั้งระบบปีนี้ และของธนาคาร คงเติบโตไม่มาก เนื่องจากเป็นปีที่การส่งออกขยายตัวได้มาก ลูกค้าส่งออกจึงมีสภาพคล่องสูง มีเงินทุนหมุนเวียนมาก บางรายเริ่มมีการทยอยชำระหนี้คืนก่อนกำหนด โดยคาดว่าเดือนมิ.ย. สินเชื่อเพื่อการส่งออกทั้งระบบมีโอกาสติดลบ เพราะรัฐบาลจะเร่งเบิกจ่ายงบไทยเข้มแข็ง ทำให้ผู้ประกอบการมีเงินเข้ามา อาจนำมาชำระธนาคารก่อนกำหนด
“สินเชื่อเพื่อการส่งออกปีนี้คงไม่หวือหวา ลูกค้าส่งออกไม่ได้มีความต้องการเงินทุนหมุนเวียนเหมือนในอดีต การขยายสินเชื่อเพื่อการส่งออกปีนี้จึงเป็นปีที่ยากสำหรับทุกธนาคาร ลูกค้ามีเงินคืนมากกว่าขอเงินกู้” นายปิติ กล่าว
นายปิติ กล่าวว่า 5 เดือนแรก มูลค่าการส่งออกและนำเข้าของลูกค้าธนาคารอยู่ที่ 1.6 แสนล้านบาท เฉลี่ยเดือนละ 3 หมื่นล้านบาท โดยแต่ละปีมูลค่าการส่งออกและนำเข้าปีก่อนทั้งปีอยู่ที่ 1.5 แสนล้านบาท
นายปิติ กล่าวว่า แม้สินเชื่อเพื่อการส่งออกปีนี้อาจขยายตัวไม่มาก แต่ธนาคารก็มองว่าควรมีธุรกรรมอื่นรองรับ เพื่อขยายฐานลูกค้าส่งออกในอนาคต ธนาคารจึงออกผลิตภัณฑ์ Tier Export Financing คือการลดดอกเบี้ยหลังจากส่งสินค้า ซึ่งธนาคารมองว่าความเสี่ยงหลังส่งออกของผู้ประกอบการลดลง เนื่องจากสินค้าได้ถูกผลิตเป็นที่เรียบร้อย และอยู่ในกระบวนการนำส่งถึงผู้ซื้อ ธนาคารจึงลดดอกเบี้ยให้ลูกค้าได้ ขณะที่ระบบจะมีการจะคิดดอกเบี้ยเท่ากันทั้งก่อนและหลังส่งออก
ขณะเดียวกันได้เพิ่มผลิตภัณฑ์รับซื้อลด L/C หรือ Discount without Recourse ซึ่งลูกค้าสามารถขาย L/C ให้กับธนาคารได้ทันที หรือจะนำ L/C มาขอสินเชื่อ หากติดขัดเงินทุนหมุนเวียน โดยผลิตภัณฑ์เหล่านี้ ธนาคารจะลดดอกเบี้ยให้ 0.5-1% เฉลี่ยตามความเสี่ยงของคู่ค้า และธนาคารปลายทางที่คู่ค้าใช้เปิด L/C
นายปิติ กล่าวว่า ธนาคารคาดว่าจะทำให้ส่วนแบ่งตลาดธุรกิจระหว่างประเทศเป็น 2.3% คิดเป็นมูลค่า 5 แสนล้านบาท เป็นกลุ่มลูกค้าจากธุรกิจการเกษตร 15.56% อุตสาหกรรมยาง 13.88% อุตสาหกรรมอาหารแช่แข็ง 8.56% และอื่น ๆ 13.64% จำนวนลูกค้าเป้าหมาย 1.4 หมื่นบริษัท โดยปัจจุบันธนาคารมีความร่วมมือกับเครือข่ายธนาคารอื่น ๆ ในต่างประเทศกว่า 6,000 ธนาคาร